
[bookmark: _GoBack]HAVRANY a ich príbuzní! Spoznajte tých najinteligentnejších z vtáčej ríše!
 
9. február 2026, Kysucké múzeum, Moyzesova 50, 022 01 Čadca

Kysucké múzeum pripravilo pre svojich návštevníkov zaujímavú výstavu venovanú krkavcovitým vtákom. Havrany, vrany, krkavce, straky, kavky, sojky a orešnice. Spoznajte s nami ich život, inteligenciu, miesto v prírode, vzťah s človekom a mýty a legendy, ktoré ich obklopujú. Výstava je realizovaná v spolupráci s Gemersko-malohontským múzeom a Považským múzeom.

Krkavcovité vtáky patria do radu spevavcov, podobne ako napríklad vrabce alebo sýkorky. Sú pomerne veľké, majú silný zobák a väčšinou sú sfarbené čierno, ale mnoho z nich má aj pestré perie. Do čeľade patrí približne 120 vtáčích druhov, z nich na Slovensku hniezdi osem. Vtáky tejto čeľade patria k najinteligentnejším vtákom a živočíchom vôbec. Pomer hmotnosti mozgu k hmotnosti tela je u nich veľmi vysoký, porovnateľný s primátmi a veľrybami. 

Výstava „Havrany a ich príbuzní“ návštevníkom predstaví krkavcovité vtáky hniezdiace na území Slovenska a ich život. Pomocou fotografií a dermoplastických preparátov sa naučíte rozlišovať jednotlivé druhy vtákov tohto taxónu. Súčasťou výstavy sú 3 nadrozmerné vtáčie hniezda, prostredníctvom ktorých si návštevníci môžu vyskúšať aké „pohodlné“ je hniezdo krkavca, havrana či kavky. Pripravené sú aj interaktívne hry zamerané na rozoznávanie jednotlivých druhov krkavcovitých vtákov. Počas jarných prázdnin je pre deti pripravený sprievodný program „Pátranie v ríši havranov“ – pútavé bádanie po informáciách ukrytých na výstave so sladkou odmenou na konci.

Výstavu môžete navštíviť od 9. februára až do 7. apríla 2026 v priestoroch Múzea Čadca na Moyzesovej ulici. Srdečne pozývame!




Mgr. Zuzana Plevková
								     Kysucké múzeum
							      Oddelenie práce s verejnosťou

